Verdagte ontsnap toe gemeenskap polisie met klippe bestook | Netwerk24
Deur Getrude Makhafola, News24 02 Mei 2021 19:03
Polisielede is Sondag in Kensington, Kaapstad, aangeval toe hulle probeer het om 'n vermeende bendelid aan te keer.
Kapt. Frederick van Wyk, polisiewoordvoerder, sê die polisie wou 'n man wat welbekend aan hulle is en oop en bloot met 'n vuurwapen in Matroosplein in Kensington geloop het, in hegtenis neem.
Die man het egter om hulp begin skree.
"Sowat 30 lede van die gemeenskap het uit hul huise gekom en gedreig om polisielede te skiet as die verdagte nie vrygelaat word nie. Die polisie en voertuie is met klippe bestook en dit het veroorsaak dat die gewapende man ontsnap het," het Van Wyk gesê.
Die vuurwapen wat op die toneel gekonfiskeer is, is later verbind met 'n strafregtelike saak in Kimberley.
"Voorvalle van geweldsmisdaad in dié gebied, sowel as aanvalle op die polisie word 'n alledaagse verskynsel. Dit is 'n groot bron van kommer vir die polisiebestuur. Die publiek word daaraan herinner om die reg te respekteer," het Van Wyk gesê.
Geen skote is afgevuur en niemand anders is in hegtenis geneem nie.
Agt mense is in hegtenis geneem nadat hulle Donderdag geld in Constantia, Kaapstad, geroof het.
Polisielede het 'n wenk ontvang oor voertuie wat in die rooftog gebruik is.
"Die voertuie is Vrydag in Houtbaai voorgekeer. Agt mans, van 25 tot 32 jaar oud, is in hegtenis geneem. Twee nagemaakte vuurwapens is gekonfiskeer. Die verdagtes sal na verwagting Maandag in die landdroshof in Wynberg verskyn," het Van Wyk gesê.